
VENDIM

Nr. 1141, datë 24.12.2020
PËR PËRCAKTIMIN E KRITEREVE DHE TË PROCEDURAVE TË PËRZGJEDHJES SË ORGANIZATAVE RINORE DHE/OSE PËR TË RINJTË, QË PËRFITOJNË FINANCIME NGA FONDET GRANT NGA BUXHETI I SHTETIT, TË DEDIKUARA PËR RININË

Në mbështetje të nenit 100 të Kushtetutës dhe të pikës 3, të nenit 15, të ligjit nr. 75/2019, “Për rininë”, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

I. DISPOZITA TË PËRGJITHSHME

1. Agjencia Kombëtare e Rinisë (në vijim AKR-ja), nëpërmjet fondit grant të dedikuar për rininë, të miratuar në ligjin vjetor të buxhetit, financon projektet e propozuara nga organizatat rinore dhe/ose për të rinjtë apo njësitë e vetëqeverisjes vendore.

2. Në kuptim të këtij vendimi, termat e mëposhtëm nënkuptojnë:

a) “Autoriteti financues”, Agjencia Kombëtare e Rinisë;

b) “Kandidat”, çdo njësi e vetëqeverisjes vendore, organizatë rinore apo organizatë për të rinjtë, përfitues të cilët marrin pjesë në një procedurë konkurrimi, sipas këtij vendimi dhe legjislacionit në fuqi;

c) “Grant”, shuma e përcaktuar e fondit për mbështetjen e nismave dhe projekteve për të rinjtë, e shpallur në dokumentet e konkurrimit gjatë një procedure të parashikuar. Kjo shumë i jepet subjektit përfitues nga AKR-ja, në përputhje me kriteret e vendosura sipas këtij vendimi dhe legjislacionit në fuqi;

ç) “Dokumentet e konkurrimit”, dokumentet që AKR-ja vë në dispozicion të të gjithë kandidatëve të interesuar për përgatitjen e projektpropozimeve.

3. Organizatat rinore, që do të përfitojnë mbështetje financiare, duhet të plotësojnë kriteret e përcaktuara në nenin 11, të ligjit nr. 75/2019, “Për rininë”, si dhe kriteret e mëposhtme: 

a) të kenë zbatuar, për një periudhë të paktën 2-vjeçare, projekte e programe me impakt te të rinjtë; 

b) të mos jenë në proces falimentimi dhe/ose likuidimi;

c) të mos kenë detyrime tatimore;

ç) të mos jenë të dënuar, organizata dhe përfaqësuesi i saj ligjor, me vendim gjyqësor të formës së prerë.

4. Organizatat për të rinjtë, që do të përfitojnë mbështetje financiare, duhet të plotësojnë kriteret e përcaktuara në nenin 12, të ligjit nr. 75/2019, “Për rininë”, si dhe kriteret e mëposhtme: 

a) të mos kenë detyrime tatimore;

b) të mos jenë të dënuar, organizata dhe përfaqësuesi i saj ligjor, me vendim gjyqësor të formës së prerë.

5. Njësitë e vetëqeverisjes vendore mund të aplikojnë për t’u mbështetur nga programet kombëtare dhe ndërkombëtare për rininë, pas plotësimit të kritereve, si më poshtë vijon:

a) të paraqesin projektpropozimin për zhvillimin e projekteve rinore;

b) të paraqesin shprehjen e interesit të miratuar nga kryetari i bashkisë.

6. Në procesin e shqyrtimit, të përzgjedhjes së subjekteve përfituese dhe të shpërndarjes së fondeve për mbështetjen e nismave dhe projekteve për të rinjtë, AKR-ja dhe Bordi Përzgjedhës i Projekteve mbështeten në parimet e mëposhtme:
a) lirisë në pjesëmarrje e konkurrim; 

b) mosdiskriminimit dhe trajtimit të barabartë; 

c) transparencës së procedurave e të vendimmarrjes, duke u ofruar të gjithë kandidatëve informacionin dhe procedurën përkatëse;

ç) përputhshmërisë me objektivat e grantit dhe me efektivitetin e përdorimit të burimeve, në bazë të sistemit të konkurrimit dhe të kritereve, që mundësojnë vlerësimin e projektpropozimit dhe të specifikimeve teknike e financiare për përzgjedhjen dhe shpërndarjen e grantit;

d) mungesës së prapaveprimit, duke përjashtuar mundësinë e shpërndarjes së fondeve për veprimtari tashmë të realizuara në datën e vendimmarrjes;
dh) paanshmërisë së shqyrtimit e të vendimmarrjes dhe parandalimit të konfliktit të interesave;

e) përjashtimit e mbivendosjes, që nënkupton shmangien e financimit të së njëjtës veprimtari për të njëjtin interes konkret, më shumë se një herë, brenda të njëjtit vit financiar.

II. PROCEDURA DHE KRITERET E PËRZGJEDHJES PËR MBËSHTETJEN E NISMAVE DHE TË PROJEKTEVE

7. AKR-ja harton dhe publikon, si më poshtë vijon:

a) programin vjetor të financimit;
b) njoftimin paraprak e botimin e çdo procedure konkurrimi për një grant të caktuar dhe vënien në dispozicion të dokumenteve përkatëse të konkurrimit; 

c) ndryshimet dhe sqarimet e bëra gjatë procedurës;
ç) dorëzimin e projektpropozimit dhe regjistrimin e kandidatëve pjesëmarrës nga AKR-ja; 

d) shqyrtimin e pranueshmërisë së plotësimit të aftësive teknike e financiare e të regjistrimit dhe vlerësimin e projektpropozimit; 

dh) njoftimin e rezultateve të konkurrimit, përfshirë kushtet për përshtatje ose ndryshime; 

e) në rast refuzimi të aplikimeve, deklaratën dhe arsyet e këtij refuzimi;
ë) negocimin e mundshëm për ndryshimet e përcaktuara, si kusht për miratimin e projektpropozimit fitues; 

f) negocimin dhe nënshkrimin e kontratës; 

g) botimin e informacionit, sipas përcaktimeve të legjislacionit në fuqi.

8. AKR-ja, brenda muajit korrik të çdo viti, harton programin vjetor të financimit të projekteve rinore për vitin pasardhës dhe brenda muajit janar të çdo viti, skemën e shpërndarjes së pjesës së fondit grant, që do të përdoret për financimin e projekteve rinore.

9. AKR-ja konsulton me Këshillin Kombëtar të Rinisë dhe grupet e interesit programin vjetor të financimit të projekteve rinore, si dhe skemën e shpërndarjes së pjesës së fondit grant, që do të përdoret për financimin e projekteve rinore.

10. Programi vjetor dhe skema e shpërndarjes i dërgohen për miratim ministrisë përgjegjëse për rininë.

11. AKR-ja shpall programin vjetor, si dhe skemën e miratuar për shpërndarjen e pjesës së fondit grant, që do të përdoret për financimin e projekteve rinore, në faqen e saj zyrtare në internet.

12. AKR-ja përgatit dokumentet e konkurrimit, në të cilat përfshihen: 

a) të dhëna të përgjithshme për AKR-në; 

b) kriteret minimale të kualifikimit dhe dokumentacioni i nevojshëm për të provuar këto kritere; 

c) kushtet e grantit; 

ç) udhëzime për afatet dhe formalitetet që duhet të respektohen; 

d) të dhëna për kriteret e përdorura për përzgjedhjen e kandidatëve;

dh) njoftimi për thirrje për propozime, me afatet kohore të secilës fazë të thirrjes dhe fondi në dispozicion për çdo thirrje për projektpropozime; 

e) formulari i aplikimit;

ë) formulari i zërave në terma financiarë;

f) kontrata tip.

13. Aplikimi për mbështetje financiare, dërgimi i projektpropozimit dhe i dokumentacionit shoqërues nga organizatat rinore dhe/ose për të rinjtë, si dhe njësitë e vetëqeverisjes vendore realizohet elektronikisht, përmes portalit përkatës të shërbimeve publike apo në faqen zyrtare të AKR-së.

14. Subjektet konkurruese duhet të plotësojnë dhe të ngarkojnë elektronikisht dokumentet e mëposhtme:

a) formularin e aplikimit, ku të përcaktohet qartësisht qëllimi i projektit dhe veprimtaritë specifike që do të kryhen, në funksion të tij;

b) aktin e regjistrimit në gjykatë;

c) kopjen e statutit, ku specifikohet si pjesë e veprimtarisë zhvillimi i aktiviteteve rinore;

ç) dokumentacionin që provon përvojë në zhvillimin e aktiviteteve rinore;

d) vërtetimin nga organet tatimore që i ka përmbushur në mënyrë të rregullt detyrimet;

dh) vërtetimin nga gjykata të 3 (tre) muajve të fundit se nuk është në procedurë falimenti dhe/ose likuidimi;

e) vërtetimin bankar të 3 (tre) muajve të fundit nga data e mbylljes së aplikimit;
ë) vërtetim nga gjykata të 3 (tre) muajve të fundit që nuk janë të dënuar me vendim gjyqësor të formës së prerë, organizata dhe përfaqësuesi i saj ligjor;
f) bilancin vjetor të tyre, si një kriter për të shpërndarë në mënyrë jo vetëm cilësore por dhe të drejtë grantin për financim;

g) projektpropozimin përkatës dhe/ose dokumentet shoqëruese të tij.

15. Kushtet e grantit përmbajnë:

a) karakteristikat e projektit; 

b) fushën e veprimit; 

c) objektivat specifikë;

ç) veprimtaritë e nevojshme që duhen kryer; 

d) kriteret e vlerësimit të rezultateve. 

16. Granti nuk do të përdoret në asnjë rast për financimin e kostove operative të tjera të kandidatit përfitues, jashtë projektit të përzgjedhur.

17. AKR-ja duhet të përcaktojë dhe të përfshijë, në njoftimin për pjesëmarrje në një procedurë konkurrimi, afatin e dorëzimit të projektpropozimeve. Ky afat nuk mund të jetë më i vogël se 45 (dyzet e pesë) ditë kalendarike nga data e botimit të njoftimit.

Afati për vlerësimin e projektpropozimeve dhe shpalljen e rezultateve është jo më shumë se 30 (tridhjetë) ditë kalendarike nga afati i përcaktuar në dokumentet e konkurrimit për dorëzimin e projektpropozimeve. 

Kandidatët njoftohen brenda 15 (pesëmbëdhjetë) ditëve kalendarike nga data e përfundimit të vlerësimit të rezultateve të konkurrimit. 

AKR-ja dhe kandidati përfitues nënshkruajnë kontratën brenda 30 (tridhjetë) ditëve kalendarike nga data e njoftimit të rezultateve të konkurrimit.

18. Subjektet konkurruese, projektpropozimet e të cilave janë përjashtuar nga mundësia për financim, kanë të drejtë të paraqesin ankim në përputhje me legjislacionin në fuqi. 

19. Vlerësimi i përmbushjes së kritereve të projektpropozimeve dhe subjekteve konkurruese kryhet nga AKR-ja, e cila ka për detyrë:

a) të administrojë aplikimet nga organizatat rinore dhe/ose për të rinjtë, si dhe nga njësitë e vetëqeverisjes vendore;

b) të vlerësojë respektimin e parimeve dhe përmbushjen e kritereve të subjekteve konkurruese dhe të projektpropozimeve, sipas përcaktimeve të këtij vendimi;

c) të hartojë listën e projektpropozimeve, që plotësojnë kriteret, brenda 30 (tridhjetë) ditëve, nga afati i fundit i dorëzimit të tyre;

ç) të monitorojë projektet fituese, brenda afateve të caktuara dhe në përmbushje të qëllimit e objektivave të paraqitura në projektpropozim.

20. Përzgjedhja e projektpropozimeve, që plotësojnë kriteret dhe janë pjesë e listës sipas shkronjës “c”, të pikës 19, të këtij vendimi, bëhet nga Bordi Përzgjedhës i Projekteve, i cili ka në përbërje 5 (pesë) anëtarë dhe ngrihet me urdhër të ministrit përgjegjës për arsimin.
21. Bordi Përzgjedhës i Projekteve ka këto detyra:

a) hap, shqyrton dhe vlerëson kriteret e kualifikimit të projektpropozimeve të marra, në përputhje me kriteret dhe afatet e përcaktuara në dokumentet e konkurrimit;

b) shpall rezultatet e konkurrimit dhe vë në dijeni kandidatët pjesëmarrës për projektet jofituese, duke dhënë dhe arsyet përkatëse.

22. Vlerësimi mbështetet në përputhje me projektpropozimin e paraqitur nga kandidati aplikues në procedurat e konkurrimit për financime me grante me qëllimin e organizatës/aplikantëve dhe programin që zbaton, në kapacitetet e kandidatit/aplikantit, në efektshmërinë e aktiviteteve, në pritshmërinë dhe koston e tyre.

23. Projektet përmbajnë të dhëna për qëllimin, objektivat specifikë, veprimtaritë, buxhetin, rezultatet e synuara. Vlerësimi i tyre parashtrohet sipas treguesve të qartë e përcaktimeve të argumentuara. AKR-ja, për çdo thirrje për projektpropozime, vendos në dispozicion të aplikuesve template/shembull, i cili përmban strukturën dhe elementet bazë që duhet të ketë në përmbajtje të tij projekti që do të propozohet.

24. Në kontratë përcaktohen mënyra e transferimit të fondit, dokumentacioni dhe mënyra e raportimit financiar dhe performancës, llojet e shpenzimeve të njohura e të pranueshme, format e kontrollit, përfshirë detyrimin e subjektit përfitues për të vënë në dispozicion të Kontrollit të Lartë të Shtetit dokumentacionin për veprimtarinë financiare të kryer, mënyra e dokumentimit të shpenzimeve dhe e produktit/rezultateve të projektpropozimit të financuar, si dhe kushtet apo përgjegjësitë e tjera të ndërsjella.

25. Pagesat nga fondi buxhetor kryhen për organizatat rinore dhe/ose për të rinjtë me 3 këste:

a) kësti I, deri në 50% të vlerës së financimit menjëherë pas shpalljes fitues të projektit.

b) kësti II, deri në 40% të vlerës së projektit, menjëherë pas përfundimit dhe vlerësimit pozitiv mbi realizimin e fondeve të këstit I.

c) kësti III, 10% e vlerës së projektit, në përfundim të projektit, pas përfundimit dhe vlerësimit të suksesshëm të projektit.

26. AKR-ja shpall në faqen e saj zyrtare të internetit emrat e të gjithë përfituesve të projekteve, përmbledhjen e projekteve të financuara dhe shumat përkatëse të granteve.

27. Ngarkohen Ministria e Arsimit, Sportit dhe Rinisë dhe Agjencia Kombëtare e Rinisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

